RESOLUCIÓN do 24 de agosto de 2009, da Dirección Xeral de Producción Agropeacuaria, pola que se procede á publicación dos requirimentos de emenda de documentación das solicitudes presentadas ao abeiro da Orde do 27 de febreiro de 2009 pola que se establecen as bases reguladoras das axudas para a promoción da recría de gando vacún en Galicia e se convocan axudas para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 08/09/2009

O órgano instrutor do procedemento administrativo de subvencións establecido na citada orde reguladora revisou as solicitudes presentadas ao abeiro da dita orde, identificou tanto as solicitudes que se presentaron sen erros e dispoñen de toda a documentación preceptiva, como aquelas solicitudes en que non se reúne algún dos requisitos exixidos.
O artigo 12.2º da orde reguladora dispón: «O requirimento de emenda de erros da solicitude, por tratarse dun acto integrante dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, farase mediante publicación no Diario Oficial de Galicia, e producirá os mesmos efectos que a notificación individualizada. Esta publicación tamén se realizará no taboleiro de anuncios e na páxina web da Consellería do Medio Rural ao cal se remitirá desde o texto publicado no Diario Oficial de Galicia».
Neste mesmo artigo 12.6º tamén se dispón: «Abaremación das solicitudes, segundo os criterios do artigo 11º, da citada orde de convocatoria, efectuarase por un órgano colexiado constituído para o efecto, formado por: presidente: o subdirector/ a xeral de Gandaría; vogal: o/a xefe/a do Servizo de Planificación Gandeira, e secretario: o/a xefe/a do Servizo de Producións Gandeiras, que emitirá o informe correspondente».
Na súa virtude,
RESOLVO:
1. Ordenar a publicación no Diario Oficial de Galicia da relación de solicitudes que reúnen todos os requisitos para a súa valoración, segundo o establecido na orde reguladora citada. Esta relación achégase como «Anexo I - Solicitudes correctas» desta resolución.
2. Ordenar a publicación no Diario Oficial de Galicia da relación de solicitudes que non reúnen todos os requisitos para a súa valoración, ben en canto a documentación preceptiva (artigo 9.3º), ou para a acreditación de criterios de baremación en concorrencia competitiva (artigo 11º), por estaren suxeitas a emendas ou achegas de documentación, segundo o establecido na orde reguladora citada. Esta relación achégase como «Anexo II - Solicitudes suxeitas a emenda de documentación» desta resolución.
3. Publicar no anexo III desta resolución a relación de documentación preceptiva para a emenda das solicitudes, e a que acredita os criterios de baremación das solicitudes destas, de conformidade cos requisitos e prazos establecidos na convocatoria.
4. Facer indicación expresa a todos os solicitantes recollidos no «Anexo II - Solicitudes suxeitas a emenda de documentación» de que son requiridos para que, no prazo de dez días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos, conforme se recolle nesta resolución. De non o facer, teranse por desistidos na súa petición, logo da correspondente resolución que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
5. Facer indicación expresa, así mesmo, de que a falta de documentación requirida para a acreditación dos criterios de baremación levará consigo a declaración de decaído no su dereito ao tramite correspondente, en aplicación do artigo 76.3º da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común; con todo, admitirase a actuación do interesado e producirá os seus efectos legais, se se producise antes ou dentro do día que se notifique a resolución en que se teña por transcorrido o prazo.
6. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse ás oficinas agrarias comarcais, ao Servizo de Gandaría dos departamentos territoriais de cada provincia, e ao Servizo de Producións Gandeiras da Subdirección Xeral de Gandaría da Dirección Xeral de Produción Agropecuaria.
Nesta dirección xeral tamén se disporá dun taboleiro físico convencional onde poderá accederse en formato papel á información requirida a cada un dos solicitantes recollidos nos citados anexos I, II e III.
Santiago de Compostela, 24 de agosto de 2009.
José Álvarez Robledo
Director xeral de Produción Agropecuaria
Ver referencia pdf "17600D004P008.PDF"